#####  PATVIRTINTA

Šiaulių teritorinės ligonių kasos

direktoriaus 2008 m. spalio 13 d.

įsakymu Nr. V-102

 (2016 m. sausio 19 d. įsakymo

Nr. V-10 redakcija)

**ŠIAULIŲ TERITORINĖS LIGONIŲ KASOS SUPAPRASTINTŲ VIEŠŲJŲ PIRKIMŲ TAISYKLĖS**

I SKYRIUS

 BENDROSIOS NUOSTATOS

 1. Šiaulių teritorinės ligonių kasos supaprastintų viešųjų pirkimų taisyklės (toliau – Taisyklės) parengtos vadovaujantis Lietuvos Respublikos viešųjų pirkimų įstatymu (toliau – Viešųjų pirkimų įstatymas), kitais viešuosius pirkimus (toliau – pirkimai) reglamentuojančiais teisės aktais.

 2. Šiaulių teritorinė ligonių kasa (toliau – Šiaulių TLK) prekių, paslaugų ir darbų supaprastintus pirkimus (toliau – supaprastinti pirkimai) gali atlikti Viešųjų pirkimų įstatymo 84 straipsnyje nustatytais atvejais.

 3. Taisyklės nustato supaprastintų pirkimų organizavimo tvarką, supaprastintus pirkimus atliekančius subjektus, supaprastintų pirkimų būdus ir jų atlikimo bei ginčų nagrinėjimo procedūras, pirkimo dokumentų rengimo ir teikimo tiekėjams reikalavimus.

 4. Atlikdama supaprastintus pirkimus Šiaulių TLK vadovaujasi Viešųjų pirkimų įstatymu, šiomis Taisyklėmis, Lietuvos Respublikos civiliniu kodeksu (toliau– CK), kitais įstatymais ir poįstatyminiais teisės aktais.

 5. Supaprastinti pirkimai atliekami laikantis lygiateisiškumo, nediskriminavimo, skaidrumo, abipusio pripažinimo ir proporcingumo principų, konfidencialumo ir nešališkumo reikalavimų. priimant sprendimus dėl pirkimo dokumentų sąlygų, vadovaujamasi racionalumo principu.

 6. Šiaulių TLK vykdomuose supaprastintuose pirkimuose turi teisę dalyvauti fiziniai asmenys, privatūs juridiniai asmenys, viešieji juridiniai asmenys ar tokių asmenų grupės. Pasiūlymui pateikti ūkio subjektų grupė neprivalo įsteigti juridinio asmens. Šiaulių TLK gali reikalauti, kad, ūkio subjektų jungtinės grupės pasiūlymą pripažinus geriausiu ir Šiaulių TLK pasiūlius sudaryti pirkimo – pardavimo sutartį (toliau – pirkimo sutartis), ši ūkio subjektų grupė įgytų tam tikrą teisinę formą, jei tai yra būtina siekiant tinkamai įvykdyti pirkimo sutartį.

 7. Supaprastinto pirkimo pradžią ir pabaigą apibrėžia Viešųjų pirkimų įstatymas.

 8. Atliekant supaprastintus pirkimus Šiaulių TLK atsižvelgia į visuomenės poreikius socialinėje srityje, aplinkos apsaugos reikalavimus. Vadovaujamasi Viešųjų pirkimų įstatymo 13 ir 91 straipsnių, kitų teisės aktų nuostatomis.

9. Taisyklėse naudojamos sąvokos:

Alternatyvus pasiūlymas – pasiūlymas, kuriame siūlomos kitokios, negu yra nustatyta pirkimo dokumentuose, pirkimo objekto charakteristikos arba pirkimo sąlygos.

**Apklausa** – supaprastinto pirkimo būdas, kai Šiaulių TLK raštu arba žodžiu kviečia tiekėjus pateikti pasiūlymus ir perka prekes, paslaugas ar darbus iš mažiausią kainą pasiūliusio ar ekonomiškiausią pasiūlymą pateikusio tiekėjo;

**Mažos vertės viešasis pirkimas** (toliau – mažos vertės pirkimas) **–** supaprastintas pirkimas, kai yra bent viena iš šių sąlygų:

1) prekių ar paslaugų pirkimo vertė yra mažesnė kaip 58 000 Eur (be pridėtinės vertės mokesčio - toliau - PVM), o darbų pirkimo vertė – mažesnė kaip 145 000 Eur (be PVM);

2) perkamos panašios prekės, paslaugos ar perkami darbai dėl to paties objekto yra suskirstyti į atskiras dalis, kurių kiekvienai numatoma sudaryti atskirą pirkimo sutartį (sutartis), jeigu bendra šių sutarčių vertė yra ne didesnė kaip 10 procentų prekių ar paslaugų supaprastintų pirkimų to paties tipo sutarčių vertės ir mažesnė kaip 58 000 Eur (be PVM), o perkant darbus – ne didesnė kaip 1,5 procento to paties objekto supaprastinto pirkimo vertės ir mažesnė kaip 145 000 Eur (be PVM).

 **Numatomo pirkimo** **vertė** (toliau – pirkimo vertė) – Šiaulių TLK numatomų sudaryti pirkimosutarčių vertė, skaičiuojama imant visą mokėtiną sumą be pridėtinės vertės mokesčio, įskaitant visas sutarčių pasirinkimo ir pratęsimo galimybes. Pirkimo vertė skaičiuojama pirkimo pradžiai, atsižvelgiant į visas to paties tipo prekių ar paslaugų arba tam pačiam objektui skirtas darbų pirkimo sutarčių vertes;

**Supaprastintas atviras konkursas** –supaprastinto pirkimo būdas, kai kiekvienas suinteresuotas tiekėjas gali pateikti pasiūlymą;

 10. Kitos Taisyklėse vartojamos pagrindinės sąvokos yra apibrėžtos Viešųjų pirkimų įstatyme,

kituose pirkimus reglamentuojančiuose teisės aktuose.

11. Pasikeitus Taisyklėse minimiems teisės aktams ar rekomendacinio pobūdžio dokumentams, taikomos aktualios tų teisės aktų ir rekomendacinio pobūdžio dokumentų redakcijos nuostatos.

II SKYRIUS

 SUPAPRASTINTŲ PIRKIMŲ ORGANIZAVIMAS. SUPAPRASTINTUS PIRKIMUS ATLIEKANTYS SUBJEKTAI

12. Supaprastinti pirkimai Šiaulių TLK vykdomi vadovaujantis einamųjų metų prekių, paslaugų ir darbų pirkimų planu. Viešųjų pirkimų suvestinė, išskyrus mažos vertės pirkimus, kurių viešojo pirkimo vertė neviršija 3000 Eur (be PVM), taip pat pirkimų, išskyrus mažos vertės pirkimus, techninių specifikacijų projektai skelbiami viešai vadovaujantis Viešųjų pirkimų įstatymo 7 straipsnio 1 dalies nuostatomis.

Paskelbta suvestinė nekeičiama, jei dėl Šiaulių TLK nenumatytų aplinkybių iškyla poreikis ypač skubiai vykdyti suvestinėje nenumatytą pirkimą arba, kai konkretaus pirkimo metu keičiasi informacija, kuri apie šį pirkimą nurodyta suvestinėje.

13. Šiaulių TLK gali vykdyti supaprastintus pirkimus per centrinę perkančiąją organizaciją (toliau – CPO). Siūlymus pirkti per CPO arba iš jos, pirkimą atlikti Centrinės viešųjų pirkimų informacinės sistemos (toliau - CVP IS) priemonėmis gali teikti Pirkimo iniciatorius, Supaprastintų viešųjų pirkimų komisija (toliau – Komisija) ar Pirkimo organizatorius.

14. Šiaulių TLK privalo įsigyti prekes, paslaugas ir darbus iš CPO arba per ją, kai CPO kataloge siūlomos prekės, paslaugos ar darbai atitinka Šiaulių TLK poreikius ir Šiaulių TLK negali jų atlikti efektyvesniu būdu racionaliai naudodama tam skirtas lėšas. Šiaulių TLK privalo motyvuoti savo sprendimą neatlikti CPO kataloge siūlomų prekių, paslaugų ar darbų pirkimo ir saugoti tai patvirtinantį dokumentą kartu su kitais pirkimo dokumentais Viešųjų pirkimų įstatymo 21 straipsnyje nustatyta tvarka.

 15. Pirkimo iniciatorius, inicijuodamas pirkimą, turi nurodyti šias pagrindines pirkimo sąlygas ir informaciją:

 15.1.  pirkimo objekto pavadinimą ir jo apibūdinimą, nurodant perkamų prekių, paslaugų ar darbų savybes, kokybės ir kitus reikalavimus (techninę specifikaciją), reikalingą kiekį ar apimtis, atsižvelgiant į visą pirkimo sutarties trukmę su galimais pratęsimais;

 15.2. maksimalią šio pirkimo vertę;

 15.3.  pirkimo objekto eksploatavimo išlaidas;

 15.4. tiekėjų kvalifikacijos reikalavimus (jei reikia);

 15.5. jeigu pirkimą numatoma vykdyti apklausos būdu – argumentuotą siūlomų kviesti

tiekėjų sąrašą;

 15.6. pasiūlymų vertinimo kriterijus, o kai siūloma vertinti ekonomiškai naudingiausio

pasiūlymo kriterijumi – ekonominio naudingumo vertinimo kriterijus ir parametrus, jų lyginamuosius svorius ir vertinimo tvarką;

 15.7. prekių pristatymo ar paslaugų bei darbų atlikimo terminus, pirkimo sutarties trukmę, kitas reikalingas pirkimo sutarties sąlygas arba pirkimo sutarties projektą;

 15.8. energijos vartojimo efektyvumo ir aplinkos apsaugos reikalavimus ir (ar) kriterijus Lietuvos Respublikos Vyriausybės ar jos įgaliotos institucijos nustatytais atvejais ir tvarka (jei būtina);

 15.9. reikalingus planus, brėžinius ir projektus;

 15.10. kitą reikalingą informaciją.

16. Supaprastintus pirkimus vykdo Šiaulių TLK direktoriaus įsakymu sudaryta Komisija. Mažos vertės pirkimus vykdo Komisija arba Pirkimo organizatorius.

17. Komisijos pirmininku, jos nariais, Pirkimo organizatoriumi skiriami nepriekaištingos reputacijos asmenys.

18. Supaprastintus pirkimus atliekantys asmenys turi būti nešališki ir negali teikti jokios informacijos tretiesiems asmenims apie tiekėjų pateiktų pasiūlymų turinį, išskyrus Lietuvos Respublikos teisės aktų nustatytus atvejus.

19. Mažos vertės pirkimus vykdo Komisija, kai prekių, paslaugų ar darbų viešojo pirkimo sutarties vertė viršija 20 300 Eur (be PVM).

20. Šiaulių TLK direktorius turi teisę priimti sprendimą pavesti supaprastintą pirkimą vykdyti Pirkimo organizatoriui arba Komisijai neatsižvelgdamas į Taisyklių 19 punkte nustatytas aplinkybes.

21. Tuo pačiu metu atliekamiems keliems supaprastintiems pirkimams gali būti sudarytos kelios Komisijos ar paskirti keli Pirkimo organizatoriai.

22.  Komisija dirba pagal Šiaulių TLK direktoriaus patvirtintą Komisijos darbo reglamentą. Komisijai turi būti nustatytos užduotys ir suteikti visi užduotims vykdyti reikalingi įgaliojimai. Komisija sprendimus priima savarankiškai. Komisijos nariai ir Pirkimo organizatorius (-ai) vieną kartą per metus (metų pradžioje arba pradėję eiti pareigas) pasirašo nešališkumo deklaraciją ir konfidencialumo pasižadėjimą.

23. Šiaulių TLK supaprastinto pirkimo procedūroms iki pirkimo sutarties sudarymo atlikti gali įgalioti kitą perkančiąją organizaciją (toliau – Įgaliotoji organizacija). Tokiu atveju Įgaliotajai organizacijai nustatomos užduotys ir suteikiami visi įgaliojimai toms užduotims vykdyti.

24. Šiaulių TLK apie pradedamą bet kurį pirkimą, taip pat nustatytą laimėtoją ar ketinamą sudaryti bei sudarytą pirkimo sutartį nedelsdama, tačiau ne anksčiau negu skelbimas bus išsiųstas Europos Sąjungos oficialiųjų leidinių biurui ir (ar) paskelbtas CVP IS, informuoja savo tinklapyje ir leidinio „Valstybės žinios“ priede „Informaciniai pranešimai“ (mažos vertės pirkimų atveju – tik savo tinklapyje) vadovaudamasi Viešųjų pirkimų įstatymo 7 straipsnio 3 dalies nuostatomis.

25. Šiaulių TLK bet kuriuo metu iki pirkimo sutarties sudarymo turi teisę nutraukti pirkimo procedūras, jeigu atsirado aplinkybių, kurių nebuvo galima numatyti (perkamas objektas tapo nereikalingas, nėra lėšų už jį apmokėti ir pan.). Teikimą dėl supaprastinto pirkimo procedūrų nutraukimo Komisija, Pirkimo organizatorius arba Pirkimo iniciatorius teikia Šiaulių TLK direktoriui, kuris priima sprendimą dėl supaprastinto pirkimo procedūrų nutraukimo.

26. Apie supaprastinto pirkimo nutraukimą tiekėjai ne vėliau kaip per 5 darbo dienas informuojami raštu (paštu, faksu ar elektroninėmis priemonėmis).

III SKYRIUS

 SUPAPRASTINTŲ PIRKIMŲ PASKELBIMAS

27. Šiaulių TLK skelbimą apie supaprastintą pirkimą, skelbimą apie sudarytą pirkimo ar preliminarią sutartį dėl Viešųjų pirkimų įstatymo 2 priedėlio B paslaugų sąraše nurodytų paslaugų, kai pirkimo vertė yra ne mažesnė negu nustatyta tarptautinio pirkimo vertės riba, kuriuos pagal Viešųjų pirkimų įstatymą bei šias Taisykles numatyta paskelbti viešai, skelbia Viešųjų pirkimų įstatymo 86 straipsnio nustatyta tvarka.

28. Visus skelbimus Šiaulių TLK pateikia Viešųjų pirkimų tarnybai pagal jos nustatytus skelbiamos informacijos privalomuosius reikalavimus, standartines formas bei skelbimų teikimo tvarką. Papildomai skelbimai gali būti skelbiami Šiaulių TLK interneto svetainėje, kitur internete, leidiniuose ar kitomis priemonėmis. Šiaulių TLK užtikrina, kad šie skelbimai būtų paskelbti nepažeidžiant Viešųjų pirkimų įstatymo 86 straipsnio nuostatų.

29. Šiaulių TLK skelbia apie kiekvieną supaprastintą pirkimą, išskyrus supaprastintus pirkimus, atliekamus apklausos būdu šių Taisyklių nustatytais atvejais.

30. Šiaulių TLK atlikdama supaprastintą neskelbiamą pirkimą (Taisyklių 102.1, 102.2, 102.3, 102.4, 102.5 nustatytais atvejais) ir priėmusi sprendimą sudaryti sutartį, informacinio pranešimo, o kai atliekamas Viešųjų pirkimų įstatymo 2 priedėlio B paslaugų sąraše nurodytų paslaugų pirkimas ir kai pirkimo vertė yra ne mažesnė, negu nustatyta tarptautinio pirkimo vertės riba, - pranešimo dėl savanoriško *ex ante* skaidrumo, neskelbia.

IV SKYRIUS

 PIRKIMO DOKUMENTŲ RENGIMAS, PAAIŠKINIMAI, TEIKIMAS

 31. Pirkimo dokumentus rengiantys asmenys turi teisę gauti iš Šiaulių TLK valstybės tarnautojų ar darbuotojų visą informaciją, reikalingą pirkimo dokumentams parengti ir supaprastinto pirkimo procedūroms atlikti.

 32. Pirkimo dokumentai rengiami lietuvių kalba.

 33. Pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus, o Šiaulių TLK nupirkti tai, ko reikia.

 34. Pirkimo dokumentuose nustatyti reikalavimai negali dirbtinai riboti tiekėjų galimybių dalyvauti supaprastintame pirkime ar sudaryti sąlygas dalyvauti tik konkretiems tiekėjams.

 35. Pirkimo dokumentai nerengiami, kai apklausa vykdoma žodžiu.

36. Pirkimo dokumentuose pateikiama informacija apie pirkimo sąlygas ir procedūras:

36.1. nuoroda į Šiaulių TLK supaprastintų pirkimų Taisykles, kuriomis vadovaujantis vykdomas supaprastintas pirkimas (šių Taisyklių pavadinimas, patvirtinimo data, visų pakeitimų datos);

36.2. jei apie pirkimą buvo skelbta, nuoroda į skelbimą;

36.3. Šiaulių TLK valstybės tarnautojų ar darbuotojų, kurie įgalioti palaikyti ryšį su tiekėjais pareigos, vardai, pavardės, adresai, telefonų ir faksų numeriai;

36.4. prekių, paslaugų ar darbų pavadinimas, kiekis (apimtis), su prekėmis teiktinų paslaugų pobūdis, prekių tiekimo, paslaugų teikimo ar darbų atlikimo terminai;

36.5. informacija, ar pirkimo objektas skirstomas į dalis, kurių kiekvienai bus sudaroma pirkimo sutartis arba preliminarioji sutartis ir, ar leidžiama pateikti pasiūlymus tik vienai pirkimo objekto daliai, vienai ar kelioms dalims, ar visoms dalims; pirkimo objekto dalių, dėl kurių gali būti pateikti pasiūlymai, apibūdinimas;

Jeigu pirkimo dokumentuose nenurodyta, kelioms pirkimo objekto dalims tas pats tiekėjas gali teikti pasiūlymus, laikoma, kad tas pats tiekėjas gali teikti pasiūlymus visoms pirkimo dalims. Šiaulių TLK, skaidydama pirkimo objektą į dalis, turi užtikrinti konkurenciją ir nediskriminuoti tiekėjų.

36.6. informacija, ar leidžiama pateikti alternatyvius pasiūlymus, šių pasiūlymų reikalavimai.

Šiaulių TLK gali leisti pateikti alternatyvius pasiūlymus tik tuo atveju, kai pasiūlymams vertinti taikomas ekonomiškai naudingiausio pasiūlymo vertinimo kriterijus.

36.7. jeigu numatoma tikrinti kvalifikaciją – tiekėjų kvalifikacijos reikalavimai, tarp jų ir reikalavimai atskiriems bendrą paraišką ar pasiūlymą pateikiantiems tiekėjams;

36.8. jeigu numatoma tikrinti kvalifikaciją – dokumentų sąrašas ir informacija, kurią turi pateikti tiekėjai, siekiantys įrodyti, kad jų kvalifikacija atitinka keliamus reikalavimus;

36.9. techninė specifikacija;

36.10. pasiūlymų ir (ar) paraiškų, rengimo ir pateikimo reikalavimai;

36.11. pasiūlymo galiojimo terminas ir pasiūlymų galiojimo užtikrinimo reikalavimai (kai reikalaujama pasiūlymo galiojimo užtikrinimo), pirkimo sutarties įvykdymo užtikrinimo reikalavimai;

Šiaulių TLK neprivalo nurodyti reikalaujamo pasiūlymo galiojimo termino vykdydama mažos vertės pirkimus.

Jeigu pasiūlyme nenurodytas jo galiojimo laikas, laikoma, kad pasiūlymas galioja tiek, kiek nustatyta pirkimo dokumentuose.

36.12. informacija, kaip turi būti apskaičiuota ir išreikšta pasiūlymuose nurodoma kaina;

36.13. informacija, kad pasiūlymai bus vertinami eurais. Jeigu pasiūlymuose kainos nurodytos užsienio valiuta, jos bus perskaičiuojamos eurais pagal Lietuvos banko nustatytą ir paskelbtą euro ir užsienio valiutos santykį paskutinę pasiūlymų pateikimo termino dieną;

36.14. pasiūlymų ir (ar) paraiškų pateikimo terminas (data, valanda ir minutė), vieta ir būdas, įskaitant informaciją, ar pasiūlymas pateikiamas elektroninėmis priemonėmis;

Šiaulių TLK skelbdama apie supaprastintą pirkimą, paraiškų ir pasiūlymų pateikimo terminą privalo nustatyti vadovaudamasi Viešųjų pirkimų įstatymo 89 straipsnio nuostatomis.

36.15. pasiūlymų vertinimo kriterijai ir sąlygos. Pirkimo dokumentuose nurodomas kiekvienam ekonomiškai naudingiausiam pasiūlymui nustatyti pasirinkto kriterijaus lyginamasis svoris. Kriterijų lyginamasis svoris gali būti išreikštas konkrečiu dydžiu arba nustatant intervalą, į kurį patenka kiekviena kriterijui priskiriama reikšmė. Tais atvejais, kai dėl pirkimo objekto ypatybių neįmanoma nustatyti kriterijų lyginamojo svorio, Šiaulių TLK turi nurodyti pirkimo dokumentuose taikomų kriterijų svarbos eiliškumą mažėjančia tvarka;

36.16. siūlomos pasirašyti pirkimo (preliminariosios) sutarties svarbiausios sąlygos (kainodaros taisyklės, atsiskaitymo tvarka, atlikimo terminai, sutarties nutraukimo tvarka ir kitos sąlygos pagal Viešųjų pirkimų įstatymo 18 straipsnio 6 dalį) arba pateikiamas pirkimo sutarties projektas;

36.17. jei Šiaulių TLK numato reikalavimą, kad ūkio subjektų grupė, kurios pasiūlymas bus pripažintas geriausiu, įgytų tam tikrą teisinę formą – teisinės formos reikalavimai;

36.18. pasiūlymų keitimo ir atšaukimo tvarka;

36.19. būdai, kuriais tiekėjai gali prašyti pirkimo dokumentų paaiškinimų;

36.20. kur ir kada (diena, valanda ir minutė) bus atplėšiami vokai (toliau - vokų su pasiūlymais atplėšimas);

36.21. vokų su pasiūlymais atplėšimo ir pasiūlymų nagrinėjimo procedūros ir informacija, ar tiekėjams leidžiama dalyvauti vokų su pasiūlymais atplėšimo procedūroje;

36.22. reikalavimas tiekėjui pasiūlyme nurodyti, kokia informacija yra laikoma konfidencialia ir pateikti dokumentus, įrodančius, jog tiekėjas turi objektyvų teisinį pagrindą pasiūlyme įvardintą informaciją laikyti konfidencialia;

36.23. reikalaujama, kad kandidatas ar dalyvis savo pasiūlyme nurodytų, kokius subrangovus, subtiekėjus ar subteikėjus jis ketina pasitelkti ir gali būti reikalaujama, kad kandidatas ar dalyvis savo pasiūlyme nurodytų, kokiai pirkimo daliai jis ketina pasitelkti subrangovus, subtiekėjus ar subteikėjus (išskyrus neskelbiamus pirkimus, kai pateikti pasiūlymą kviečiamas tik vienas tiekėjas, jei manoma, kad tokia informacija nereikalinga). Jeigu darbų pirkimo sutarčiai vykdyti pasitelkiami subrangovai, pagrindinius darbus, kuriuos nustato Šiaulių TLK, privalo atlikti tiekėjas;

36.24. energijos vartojimo efektyvumo ir aplinkos apsaugos reikalavimai ir (ar) kriterijai Lietuvos Respublikos Vyriausybės ar jos įgaliotos institucijos nustatytais atvejais ir tvarka (išskyrus mažos vertės pirkimus ir neskelbiamus pirkimus, kai pateikti pasiūlymą kviečiamas tik vienas tiekėjas, jei manoma, kad tokia informacija nereikalinga);

36.25. informacija apie atidėjimo termino taikymą, ginčo nagrinėjimo tvarką;

36.26. kita reikalinga informacija apie pirkimo sąlygas ir procedūras.

37. Pirkimo dokumentų sudėtinė dalis yra skelbimas apie supaprastintą pirkimą. Skelbimuose esanti informacija vėliau papildomai gali būti neteikiama (kituose pirkimo dokumentuose

pateikiama nuoroda į atitinkamą informaciją skelbime).

38. Atliekant mažos vertės pirkimus*,* taip patkai pirkimas vykdomas apklausos būdu, pirkimo dokumentuose gali būti pateikiama ne visa Taisyklių 36 punkte nurodyta informacija (išskyrus privalomą, nurodytą Viešųjų pirkimų įstatymo 24 straipsnyje), jeigu Šiaulių TLK mano, kad informacija yra nereikalinga.

39. Šiaulių TLK pirkimo dokumentus, kuriuos įmanoma pateikti elektroninėmis priemonėmis,

įskaitant technines specifikacijas, dokumentų paaiškinimus (patikslinimus), taip pat atsakymus į tiekėjų klausimus, skelbia CVP IS kartu su skelbimu apie pirkimą.

Jeigu pirkimo dokumentų neįmanoma paskelbti CVP IS, Šiaulių TLK pirkimo dokumentus pateikia to paprašiusiam tiekėjui kitomis priemonėmis (asmeniškai atvykus į Šiaulių TLK, siunčia registruotu laišku, faksu, ar skelbia Šiaulių TLK interneto svetainėje).

Šių nuostatų neprivalu laikytis, jei vykdomas mažos vertės pirkimas.

Kai pirkimas vykdomas CVP IS priemonėmis, pirkimo dokumentai, tarp jų ir kvietimai, pranešimai, paaiškinimai, papildymai tiekėjams teikiami tik CVP IS priemonėmis ir papildomai gali būti skelbiami Šiaulių TLK interneto svetainėje.

Pirkimo dokumentai negali būti teikiami (skelbiami) anksčiau nei apie supaprastintą pirkimą paskelbta, apklausos atveju – pateikti kvietimai dalyvauti pirkimo procedūrose.

 40. Pirkimo dokumentai tiekėjams turi būti teikiami nuo skelbimo apie pirkimą paskelbimo ar kvietimo išsiuntimo tiekėjams dienos iki pasiūlymo pateikimo termino, nustatyto pirkimo dokumentuose, pabaigos. Pirkimo dokumentai pateikiami to paprašiusiam tiekėjui per protingą terminą, gavus prašymą. Kai pirkimo dokumentai skelbiami CVP IS, Šiaulių TLK ar kitoje interneto svetainėje, papildomai jie gali būti neteikiami.

41. Pirkimo dokumentus Šiaulių TLK teikia nemokamai.

 42. Tiekėjas gali paprašyti, kad Šiaulių TLK paaiškintų pirkimo dokumentus. Šiaulių TLK atsako į kiekvieną tiekėjo rašytinį prašymą paaiškinti pirkimo dokumentus, jeigu prašymas gautas ne vėliau kaip prieš 4 darbo dienas iki pirkimo pasiūlymų pateikimo termino pabaigos. Šiaulių TLK į gautą prašymą atsako ne vėliau kaip per 3 darbo dienas nuo jo gavimo dienos. Šiaulių TLK, atsakydama tiekėjui, kartu siunčia paaiškinimus ir visiems kitiems tiekėjams, kuriems ji pateikė pirkimo dokumentus, bet nenurodo, iš ko gavo prašymą duoti paaiškinimą. Jei pirkimo dokumentai buvo skelbti internete, ten pat paskelbiami pirkimo dokumentų paaiškinimai. Atsakymas turi būti siunčiamas taip, kad tiekėjas jį gautų ne vėliau kaip likus 1 darbo dienai iki pasiūlymų pateikimo termino pabaigos.

 43. Nesibaigus pasiūlymų pateikimo terminui, Šiaulių TLK savo iniciatyva arba atsakydama į tiekėjo raštu (paštu, faksu, pristatytą asmeniškai ar pateiktą elektroninėmis priemonėmis) pateiktą prašymą, raštu gali paaiškinti (patikslinti) pirkimo dokumentus, tikslinant ir paskelbtą informaciją. Paaiškinimai turi būti išsiųsti (paskelbti) likus pakankamai laiko iki pasiūlymų pateikimo termino

pabaigos.

 44. Jeigu Šiaulių TLK rengia susitikimą su tiekėju, ji surašo šio susitikimo protokolą. Protokole fiksuojami visi šio susitikimo metu pateikti klausimai dėl pirkimo dokumentų ir atsakymai į juos. Protokolo išrašas laikomas pirkimo dokumentų paaiškinimu, kuris turi būti pateiktas tiekėjams Taisyklių 42 punkte nustatyta tvarka.

 45. Jeigu pirkimo dokumentus paaiškinusi (patikslinusi), Šiaulių TLK jų negali pateikti Taisyklių 42 ar 43 punktuose nustatytais terminais, ji privalo perkelti pasiūlymų pateikimo terminą. Šis terminas nukeliamas protingumo kriterijų atitinkančiam laikui, per kurį tiekėjai, rengdami pirkimo pasiūlymus, galėtų atsižvelgti į šiuos paaiškinimus (patikslinimus) ir tinkamai parengti pasiūlymus. Šiaulių TLK turi atsižvelgti į tai, kad kai kuriais atvejais po pirkimo dokumentų paaiškinimo (patikslinimo) susidomėjimą dalyvauti pirkime gali parodyti nauji tiekėjai (pavyzdžiui, sumažinus kvalifikacijos reikalavimus), dėl ko pasiūlymų pateikimo terminą reikėtų nustatyti tokį, kad šie tiekėjai spėtų kreiptis pirkimo dokumentų ir parengti pasiūlymus.

 46. Pranešimai apie kiekvieną pirkimo pasiūlymų pateikimo termino nukėlimą išsiunčiami visiems tiekėjams, kuriems buvo pateikti pirkimo dokumentai. Jei pirkimo dokumentai skelbiami internete, ten pat paskelbiama apie termino nukėlimą. Leidiniuose, kuriuose buvo paskelbta apie pirkimą, apie pasiūlymų pateikimo termino nukėlimą galima neskelbti, jeigu nekeičiama kita skelbime apie supaprastintą pirkimą paskelbta informacija ir jeigu nepaskelbus apie pasiūlymų

pateikimo termino nukėlimą nebus pažeisti pirkimų principai.

V SKYRIUS

 REIKALAVIMAI PASIŪLYMŲ IR PARAIŠKŲ RENGIMUI

 47. Pirkimo dokumentuose nustatant pasiūlymų ir paraiškų rengimo ir pateikimo reikalavimus, turi būti nurodyta, kad:

 47.1. pasiūlymas ir paraiška turi būti pateikiami raštu ir pasirašyti tiekėjo ar jo įgalioto asmens. Jei pasiūlymas pateikiamas CVP IS priemonėmis, jis turi būti pasirašytas saugiu elektroniniu parašu, atitinkančiu Lietuvos Respublikos elektroninio parašo įstatymo nustatytus reikalavimus;

 47.2.  pasiūlymai turi būti įdėti į voką, kuris užklijuojamas, ant jo užrašomas pirkimo pavadinimas, tiekėjo pavadinimas ir adresas, nurodoma „neatplėšti iki ...“ (pasiūlymų pateikimo termino pabaigos). Šis reikalavimas netaikomas CVP IS priemonėmis teikiamiems pasiūlymams;

 47.3. jeigu Šiaulių TLK numato pasiūlymus vertinti pagal ekonomiškai naudingiausio pasiūlymo vertinimo kriterijų, tiekėjai pasiūlymo kainą turi pateikti viename užklijuotame voke, o likusias pasiūlymo dalis (techninius pasiūlymo duomenis ir kitą informaciją bei dokumentus) – kitame užklijuotame voke. Šie abu vokai turi būti įdėti į bendrą voką, jis taip pat užklijuojamas, ant jo užrašomas pirkimo pavadinimas, tiekėjo pavadinimas ir adresas, nurodoma „neatplėšti iki ...“ (pasiūlymų pateikimo termino pabaigos). Reikalavimas pasiūlymą pateikti dviejuose vokuose netaikomas pirkimą atliekant apklausos būdu, kai pirkimo metu gali būti deramasi dėl pasiūlymo sąlygų;

 47.4. pirkimo dokumentuose gali būti nustatyta, kad pasiūlymo (atskirų pasiūlymo dalių) lapai turi būti sunumeruoti, susiūti siūlu, kuris neleistų nepažeidžiant susiuvimo į pasiūlymą įdėti naujus, išplėšti esančius lapus ar juos pakeisti. Tokiu atveju pasiūlymo paskutiniojo lapo antroje pusėje siūlas užklijuojamas popieriaus lapeliu, ant kurio pasirašo tiekėjas arba jo įgaliotas asmuo. Pasiūlymo paskutinio lapo pusėje nurodomas pasirašančiojo asmens vardas, pavardė ir pareigos, pasiūlymo lapų skaičius. Pasiūlymo galiojimo užtikrinimą patvirtinantis dokumentas neįsiuvamas ir nenumeruojamas.

 48. Pirkimo dokumentuose nustatant pasiūlymų ir paraiškų rengimo ir pateikimo reikalavimus, gali būti nurodyta, kad tiekėjas gali pateikti tik vieną pasiūlymą, o jeigu pirkimas suskirstytas į dalis, kurių kiekvienai numatoma sudaryti atskirą pirkimo sutartį, tiekėjas gali pateikti po vieną pasiūlymą vienai, kelioms ar visoms pirkimo dalims (kaip nurodoma), išskyrus atvejus, kai pirkimo dokumentuose leidžiama pateikti alternatyvius pasiūlymus.

VI SKYRIUS

 TECHNINĖ SPECIFIKACIJA

 49. Atliekant supaprastintus pirkimus, išskyrus mažos vertės pirkimus, techninė specifikacija

rengiama vadovaujantis Viešųjų pirkimų įstatymo 25 straipsnio nuostatomis. Rengiant techninę specifikaciją mažos vertės pirkimams turi būti užtikrintas Viešųjų pirkimų įstatymo 3 straipsnyje nurodytų principų laikymasis.

 50. Kiekviena perkama prekė, paslauga ar darbai turi būti aprašyti aiškiai ir nedviprasmiškai, aprašymas negali diskriminuoti tiekėjų bei turi užtikrinti jų konkurenciją.

 51. Techninė specifikacija nustatoma nurodant standartą, techninį liudijimą ar bendrąsias technines specifikacijas arba nurodant pirkimo objekto funkcines savybes, ar apibūdinant norimą rezultatą arba šių būdų deriniu. Šios savybės bei reikalavimai turi būti tikslūs ir aiškūs, kad tiekėjai galėtų parengti tinkamus pasiūlymus, o perkančioji organizacija įsigyti reikalingų prekių, paslaugų ar darbų.

 52. Rengiant techninę specifikaciją, nurodomos pirkimo objekto arba pirkimo objekto panaudojimo tikslo ir sąlygų savybės (pvz. našumas, matmenys, energijos suvartojimas, norima gauti nauda naudojant pirkimo objektą ir pan.) ir reikalavimų šioms savybėms reikšmės. Reikšmės nurodomos ribiniais dydžiais („ne daugiau kaip ....“, „ne mažiau kaip ....“) arba reikšmių diapazonais („nuo .... iki....“). Tik pagrįstais atvejais reikšmės gali būti nurodomos tiksliai („turi būti

lygu ...“).

 53. Jeigu kartu su paslaugomis perkamos prekės ir (ar) darbai, su prekėmis – paslaugos, darbai, o su darbais – prekės, paslaugos, techninėje specifikacijoje atitinkamai nustatomi reikalavimai ir kartu perkamoms prekėms, darbams ar paslaugoms.

 54. Jei leidžiama pateikti alternatyvius pasiūlymus, nurodomi minimalūs reikalavimai, kuriuos šie pasiūlymai turi atitikti. Alternatyvūs pasiūlymai negali būti priimami, vertinant mažiausios kainos kriterijumi.

 55. Rengiant techninę specifikaciją, negalima nurodyti konkrečios prekės, gamintojo ar tiekimo šaltinio, gamybos proceso, prekės ženklo, patento, kilmės šalies, išskyrus atvejus, kai neįmanoma tiksliai ir suprantamai apibūdinti pirkimo objekto. Šiuo atveju privaloma nurodyti, kad savo savybėmis lygiaverčiai pirkimo objektai yra priimtini, įrašant žodžius „arba lygiavertis”.

 56. Teisės aktuose nustatytiems prekių, darbų ar paslaugų atitikimui privalomiesiems techniniams reikalavimams gali būti paprašyta pateikti oficialių institucijų išduotus dokumentus (jei tokie išduodami).

 57. Pirkimo dokumentuose gali būti reikalaujama pateikti tiekėjo tiekiamų prekių, atliekamų

darbų ar teikiamų paslaugų aprašymus, pavyzdžius ar nuotraukas, ar paprašyti tiekėjo leidimo apžiūrėti pirkimo objektą.

VII SKYRIUS

 TIEKĖJŲ KVALIFIKACIJOS PATIKRINIMAS

58. Tiekėjų kvalifikacijos reikalavimai pirkimo dokumentuose nustatomi ir tiekėjų kvalifikacijos patikrinimas vykdomas vadovaujantis Viešųjų pirkimų įstatymo 32–38 straipsnių nuostatomis (Viešųjų pirkimų įstatymo 33 straipsnio 1 dalyje nustatyti reikalavimai netaikomi mažos vertės pirkimų atveju).

59. Tiekėjų kvalifikacijos neprivaloma tikrinti, kai apie pirkimą viešai neskelbiama.

VIII SKYRIUS

 PASIŪLYMŲ NAGRINĖJIMAS IR VERTINIMAS

 60. Pasiūlymai turi būti priimami laikantis pirkimo dokumentuose nurodytos tvarkos. Pavėluotai gauti vokai su pasiūlymais neatplėšiami ir grąžinami juos pateikusiems tiekėjams. Neužklijuotuose, turinčiuose mechaninių ar kitokių pažeidimų, galinčių kelti abejones dėl pasiūlymų slaptumo vokuose pateikti pasiūlymai nepriimami ir grąžinami juos pateikusiems tiekėjams.

 61. Vokus su pasiūlymais atplėšia, pasiūlymus nagrinėja ir vertina supaprastintą pirkimą atliekanti Komisija.

 62. Vokai su pasiūlymais atplėšiami Komisijos posėdyje. Posėdis vyksta pirkimo dokumentuose nurodytoje vietoje, prasideda nurodytą dieną, valandą ir minutę. Pradinis susipažinimas su elektroninėmis priemonėmis gautais pasiūlymais pagal Viešųjų pirkimų įstatymą prilyginamas vokų atplėšimui. Posėdžio diena ir valanda turi sutapti su pasiūlymų pateikimo termino pabaiga. Pakeitus terminą, atitinkamai turi būti pakeistas ir vokų su pasiūlymais atplėšimo laikas. Nustatytu laiku turi būti atplėšti visi vokai su pasiūlymais, gauti nepasibaigus jų pateikimo terminui. Vokų atplėšimo procedūroje, išskyrus atvejus, kai supaprastinto pirkimo metu gali būti deramasi dėl pasiūlymo sąlygų ir tokiame pirkime dalyvauti kviečiami keli tiekėjai, turi teisę dalyvauti visi pasiūlymus pateikę tiekėjai arba jų atstovai. Kai supaprastintam pirkimui pasiūlymus leidžiama pateikti vien tik CVP IS priemonėmis tiekėjų atstovai į vokų atplėšimo posėdį nekviečiami, o su vokų atplėšimo metu skelbtina informacija supažindinami CVP IS priemonėmis.

 63. Jeigu pasiūlymus buvo prašoma pateikti dviejuose vokuose, vokai su pasiūlymais turi būti atplėšiami dviejuose Komisijos posėdžiuose. Pirmame posėdyje atplėšiami tik tie vokai, kuriuose yra pateikti techniniai pasiūlymo duomenys ir kita informacija bei dokumentai, antrame posėdyje – vokai, kuriuose nurodytos kainos. Antras posėdis gali įvykti tik tada, kai Šiaulių TLK patikrina, ar tiekėjų kvalifikacija ir pateiktų pasiūlymų techniniai duomenys atitinka pirkimo dokumentuose keliamus reikalavimus, ir pagal pirkimo dokumentuose nustatytus reikalavimus įvertina pasiūlymų techninius duomenis. Apie šio patikrinimo ir įvertinimo rezultatus Šiaulių TLK privalo raštu pranešti visiems tiekėjams, kartu nurodyti antro vokų su pasiūlymais atplėšimo posėdžio laiką ir vietą. Jeigu Šiaulių TLK, patikrinusi ir įvertinusi pirmame voke tiekėjo pateiktus duomenis, atmeta jo pasiūlymą, neatplėštas vokas su pasiūlyta kaina saugomas kartu su kitais tiekėjo pateiktais dokumentais Viešųjų pirkimų įstatymo 21 straipsnyje nustatyta tvarka.

 64. Atplėšus voką, pasiūlymo paskutinio lapo antrojoje pusėje pasirašo posėdyje dalyvaujantys Komisijos nariai. Ši nuostata netaikoma, kai pasiūlymas perduodamas elektroninėmis priemonėmis.

 65. Komisija vokų atplėšimo procedūros ir pradinio susipažinimo su elektroninėmis priemonėmis gautu pasiūlymu rezultatus įformina protokolu. Vokų atplėšimo procedūros protokolas nerašomas pirkimą vykdant apklausos būdu, vykdant mažos vertės pirkimus.

66. Vokų su pasiūlymais, kuriuose yra techniniai pasiūlymo duomenys, atplėšimo procedūroje dalyvaujantiems tiekėjams ar jų atstovams skelbiamas pasiūlymą pateikusio tiekėjo pavadinimas, pagrindinės techninės pasiūlymo charakteristikos ir pranešama, jei to buvo reikalauta, ar yra pateiktas pasiūlymo galiojimo užtikrinimas, ar pateiktas pasiūlymas yra susiūtas, sunumeruotas ir paskutinio lapo antrojoje pusėje patvirtintas tiekėjo ar jo įgalioto asmens parašu, ar nurodytas įgalioto asmens vardas, pavardė, pareigos ir pasiūlymą sudarančių lapų skaičius. Jeigu pageidauja nors vienas vokų su pasiūlymais atplėšimo procedūroje dalyvaujantis tiekėjas ar jo atstovas, turi būti paskelbtos visos pasiūlymų charakteristikos, į kurias bus atsižvelgta vertinant pasiūlymus.

Vokų su pasiūlymais, kuriuose nurodytos kainos, atplėšimo procedūroje dalyvaujantiems tiekėjams ar jų atstovams skelbiamas pasiūlymą pateikusio tiekėjo pavadinimas, pasiūlyme nurodyta kaina. Tuo atveju, kai pasiūlyme nurodyta kaina, išreikšta skaičiais, neatitinka kainos, nurodytos žodžiais, teisinga laikoma kaina, nurodyta žodžiais.

Tais atvejais, kai pasiūlymas vertinamas pagal mažiausios kainos kriterijų, vokų su pasiūlymais atplėšimo procedūroje dalyvaujantiems tiekėjams ar jų atstovams skelbiamas pasiūlymą pateikusio tiekėjo pavadinimas, pasiūlyme nurodyta kaina ir pranešama, jei to buvo reikalauta, ar yra pateiktas pasiūlymo galiojimo užtikrinimas, ar pateiktas pasiūlymas yra susiūtas, sunumeruotas ir paskutinio lapo antrojoje pusėje patvirtintas tiekėjo ar jo įgalioto asmens parašu, ar nurodytas įgalioto asmens vardas, pavardė, pareigos ir pasiūlymą sudarančių lapų skaičius. Tuo atveju, kai pasiūlyme nurodyta kaina, išreikšta skaičiais, neatitinka kainos, nurodytos žodžiais, teisinga laikoma kaina, nurodyta žodžiais.

 67. Jeigu pirkimas susideda iš atskirų dalių, vokų su pasiūlymais, kuriuose nurodomos kainos, atplėšimo procedūroje dalyvaujantiems tiekėjams arba jų atstovams skelbiama pasiūlyta kiekvienos pirkimo dalies kaina. Šios kainos turi būti nurodomos ir vokų su kainomis atplėšimo posėdžio protokole.

 68. Vokų su pasiūlymais atplėšimo metu Komisija turi leisti posėdyje dalyvaujantiems suinteresuotiems tiekėjams ar jų įgaliotiems atstovams viešai ištaisyti pastebėtus jų pasiūlymo susiuvimo ar įforminimo trūkumus, kuriuos įmanoma ištaisyti posėdžio metu.

 69. Apie vokų su pasiūlymais atplėšimo procedūrų metu paskelbtą informaciją raštu pranešama ir vokų atplėšimo procedūroje nedalyvaujantiems pasiūlymus pateikusiems tiekėjams, jeigu jie to pageidauja. Kiekvienas vokų atplėšimo procedūroje dalyvaujantis tiekėjas ar jo atstovas turi teisę asmeniškai susipažinti su viešai perskaityta informacija, tačiau supažindindama su šia informacija Šiaulių TLK negali atskleisti tiekėjo pasiūlyme esančios konfidencialios informacijos.

 70. Pasiūlymai nagrinėjami ir vertinami konfidencialiai, nedalyvaujant pasiūlymus pateikusiems tiekėjams ar jų atstovams.

 71. Šiaulių TLK, nagrinėdama pasiūlymus:

 71.1. tikrina tiekėjų pasiūlymuose pateiktų kvalifikacinių duomenų atitikimą pirkimo dokumentuose nustatytiems kvalifikacijos reikalavimams. Jeigu nustatoma, kad tiekėjo pateikti kvalifikaciniai duomenys yra neišsamūs arba netikslūs (atsitiktinės klaidos ir netikslumai), privaloma prašyti tiekėjo juos patikslinti. Tačiau tuo atveju, jei tiekėjas dėl tam tikro kvalifikacinio reikalavimo iš viso nepateikė kvalifikaciją įrodančių dokumentų, jo pasiūlymas laikomas neatitinkančiu reikalavimų ir atmetamas.

Siekiant sumažinti administracinę naštą pasiūlymo nagrinėjimo metu, tiekėjų gali būti neprašoma tikslinti kvalifikacinius duomenis, jei Pirkimo organizatorius ar Komisija nustato, kad nepriklausomai nuo to, ar su kvalifikacinių duomenų pateikimu susiję trūkumai bus ar nebus pašalinti, tiekėjo pasiūlymas turės būti atmestas dėl kitų pirkimo dokumentuose nustatytų priežasčių. Ši nuostata taikoma tik tuo atveju, jei ateityje nenumatoma pirkimo vykdyti Viešųjų pirkimų įstatymo 92 straipsnio 3 dalies 2 punkto pagrindu.

 71.2. tikrina, ar pasiūlymas atitinka pirkimo dokumentuose nustatytus reikalavimus;

 71.3. radusi pasiūlyme nurodytos kainos apskaičiavimo klaidų, privalo paprašyti dalyvių per jos nurodytą terminą ištaisyti pasiūlyme pastebėtas aritmetines klaidas, nekeičiant vokų su pasiūlymais atplėšimo posėdžio metu paskelbtos kainos. Taisydamas pasiūlyme nurodytas aritmetines klaidas, dalyvis neturi teisės atsisakyti kainos sudėtinių dalių arba papildyti kainą naujomis dalimis. Jei dalyvis per Šiaulių TLK nurodytą terminą neištaiso aritmetinių klaidų ir (ar) nepaaiškina pasiūlymo, jo pasiūlymas laikomas neatitinkančiu pirkimo dokumentuose nustatytų reikalavimų;

 71.4. jeigu pasiūlyme nurodyta kaina, išreikšta skaičiais, neatitinka kainos, nurodytos žodžiais, teisinga laiko kainą, nurodytą žodžiais;

 71.5. kai pateiktame pasiūlyme nurodoma neįprastai maža kaina, privalo pareikalauti, kad

dalyvis pagrįstų siūlomą kainą. Vertinant kainos pagrindimą, vadovaujamasi Viešųjų pirkimų įstatymo 40 straipsnio nuostatomis.

 71.6. tikrina, ar pasiūlytos ne per didelės kainos.

71.7. Jeigu tiekėjas pateikė netikslius, neišsamius pirkimo dokumentuose nurodytus kartu su pasiūlymu teikiamus dokumentus: tiekėjo įgaliojimą asmeniui pasirašyti paraišką ar pasiūlymą, jungtinės veiklos sutartį, pasiūlymo galiojimo užtikrinimą patvirtinantį dokumentą ar jų nepateikė, Šiaulių TLK privalo prašyti tiekėjo patikslinti, papildyti arba pateikti šiuos dokumentus per jos nustatytą protingą terminą, kuris negali būti trumpesnis kaip 3 darbo dienos nuo prašymo išsiuntimo iš Šiaulių TLK dienos.

 72. Iškilus klausimams dėl pasiūlymų turinio, Šiaulių TLK gali prašyti, kad dalyviai pateiktų paaiškinimus nekeisdami pasiūlymo. Esant reikalui, tiekėjai ar jų atstovai gali būti kviečiami į Komisijos posėdį, pranešant, į kokius klausimus jie turės atsakyti.

 73. Šiaulių TLK atmeta pasiūlymą, jeigu:

 73.1. tiekėjas neatitiko kvalifikacijos reikalavimų;

 73.2. tiekėjas savo pasiūlyme pateikė netikslius ar neišsamius duomenis apie savo kvalifikaciją ir, Šiaulių TLK prašant, nepatikslino jų;

 73.3. pasiūlymas neatitiko pirkimo dokumentuose nustatytų reikalavimų;

 73.4. buvo pasiūlyta neįprastai maža kaina ir dalyvis Šiaulių TLK prašymu nepateikė raštutinkamų kainos pagrįstumo įrodymų;

 73.5. visų tiekėjų, kurių pasiūlymai neatmesti dėl kitų priežasčių, buvo pasiūlytos per didelės, Šiaulių TLK nepriimtinos kainos;

73.6. tiekėjas per Šiaulių TLK nustatytą terminą nepatikslino, nepapildė ar nepateikė pirkimo dokumentuose nurodytų kartu su pasiūlymu teikiamų dokumentų: tiekėjo įgaliojimo asmeniui pasirašyti paraišką ar pasiūlymą, jungtinės veiklos sutarties, pasiūlymo galiojimo

užtikrinimą patvirtinančio dokumento;

 74. Dėl Taisyklių 73 punkte nurodytų priežasčių neatmesti pasiūlymai vertinami remiantis vienu iš šių kriterijų:

 74.1. ekonomiškai naudingiausio pasiūlymo, kai pirkimo sutartis sudaroma su dalyviu, pateikusiu Šiaulių TLK naudingiausią pasiūlymą, išrinktą pagal pirkimo dokumentuose nustatytus kriterijus, susijusius su pirkimo objektu, – paprastai kokybės, kainos, techninių privalumų, estetinių ir funkcinių charakteristikų, aplinkosaugos charakteristikų, eksploatavimo išlaidų, efektyvumo veiksmingumo, garantinio aptarnavimo ir techninės pagalbos, pristatymo datos, pristatymo laiko arba užbaigimo laiko. Tais atvejais, kai pirkimo sutarties įvykdymo kokybė priklauso nuo už pirkimo sutarties įvykdymą atsakingų darbuotojų kompetencijos, išrenkant ekonomiškai naudingiausią pasiūlymą taip pat gali būti vertinama darbuotojų kvalifikacija ir patirtis.

 74.2. mažiausios kainos;

74.3. perkant meno, kultūros paslaugas, pateikti pasiūlymai gali būti vertinami pagal Šiaulių TLK nustatytus, su pirkimo objektu susijusius kriterijus, kurie nebūtinai turi remtis mažiausia kaina ar ekonomiškai naudingiausio pasiūlymo vertinimo kriterijumi.

Pasiūlymo vertinimo kriterijai negali nepagrįstai ir neobjektyviai riboti tiekėjų galimybių dalyvauti pirkime ar sudaryti išskirtinių sąlygų konkretiems tiekėjams, pažeidžiant Viešųjų pirkimų įstatymo 3 straipsnio 1 dalyje nustatytus reikalavimus.

 75. Šiaulių TLK, pagal pirkimo dokumentuose nustatytus vertinimo kriterijus ir tvarką įvertinusi pateiktus dalyvių pasiūlymus, nustato pasiūlymų eilę ekonominio naudingumo mažėjimo arba kainų didėjimo tvarka (išskyrus atvejus, kai pasiūlymą pateikti kviečiamas tik vienas tiekėjas arba pasiūlymą pateikia tik vienas tiekėjas). Tais atvejais, kai vertinant ekonomiškai naudingiausio pasiūlymo vertinimo kriterijumi, kelių tiekėjų pasiūlymų ekonominis naudingumas yra vienodas, vertinant mažiausios kainos kriterijumi – kelių tiekėjų kaina yra vienoda, sudarant pasiūlymų eilę, pirmesnis į šią eilę įrašomas tiekėjas, kurio vokas su pasiūlymais įregistruotas ar pasiūlymas elektroninėmis priemonėmis pateiktas anksčiausiai. Laimėjusiu pasiūlymu pripažįstamas pirmuoju

pasiūlymų eilėje esantis pasiūlymas.

 76. Šiaulių TLK apie priimtą sprendimą sudaryti pirkimo sutartį ar preliminarią sutartį, nustatytą pasiūlymų eilę nedelsdama (ne vėliau kaip per 5 darbo dienas) turi pranešti kiekvienam pasiūlymą pateikusiam dalyviui (išskyrus atvejus, kai supaprastinto pirkimo sutarties vertė mažesnė kaip 3000 Eur (be PVM) raštu (faksu arba elektroninėmis priemonėmis).

Šiaulių TLK taip pat turi nurodyti priežastis, dėl kurių buvo priimtas sprendimas nesudaryti pirkimo sutarties ar preliminariosios sutarties, pradėti pirkimą iš naujo.

 77. Tais atvejais, kai pasiūlymą pateikti kviečiamas tik vienas tiekėjas arba pasiūlymą pateikia tik vienas tiekėjas, jo pasiūlymas laikomas laimėjusiu, jeigu jis neatmestas pagal 73 punkto nuostatas.

IX SKYRIUS

 PIRKIMO SUTARTIS

 78. Šiaulių TLK sudaryti pirkimo sutartį siūlo tam dalyviui, kurio pasiūlymas pripažintas laimėjusiu.

79. Dalyvis sudaryti pirkimo sutarties kviečiamas raštu (išskyrus atvejus, kai apklausa vykdoma žodžiu).

80. Kvietime sudaryti pirkimo sutartį, nepažeidžiant Taisyklių 81 punkto reikalavimų, nurodomas laikas, iki kada dalyvis turi pasirašyti pirkimo sutartį.

81. Pirkimo sutartis turi būti sudaroma nedelsiant, bet ne anksčiau negu pasibaigė atidėjimo terminas. Atidėjimo terminas netaikomas, kai:

81.1. pirkimo sutartis sudaroma preliminariosios sutarties pagrindu;

81.2. vienintelis suinteresuotas dalyvis yra tas, su kuriuo sudaroma pirkimo sutartis, ir nėra suinteresuotų kandidatų;

81.3. pirkimo sutarties vertė mažesnė kaip 3000 Eur (be PVM) arba kai pirkimo sutartis

sudaroma atliekant mažos vertės pirkimą.

 82. Tais atvejais, kai pirkimo sutartis sudaroma raštu, o tiekėjas, kuriam buvo pasiūlyta sudaryti pirkimo sutartį, raštu atsisako ją sudaryti, tai Šiaulių TLK siūlo sudaryti pirkimo sutartį tiekėjui, kurio pasiūlymas pagal nustatytą pasiūlymų eilę yra pirmas po tiekėjo, atsisakiusio sudaryti

pirkimo sutartį. Atsisakymu sudaryti pirkimo sutartį taip pat laikomas bet kuris iš šių atvejų:

 82.1. tiekėjas nepateikia pirkimo dokumentuose nustatyto pirkimo sutarties įvykdymo užtikrinimo;

 82.2. tiekėjas nepasirašo pirkimo sutarties iki Šiaulių TLK nurodyto laiko;

 82.3. tiekėjas atsisako sudaryti pirkimo sutartį pirkimo dokumentuose nustatytomis

sąlygomis;

 82.4. ūkio subjektų grupė, kurios pasiūlymas pripažintas geriausiu, neįgijo Šiaulių TLK reikalaujamos teisinės formos.

 83. Sudarant pirkimo sutartį negali būti keičiama laimėjusio tiekėjo pasiūlymo kaina ar derybų protokole užfiksuota galutinė derybų kaina ir pirkimo dokumentuose bei pasiūlyme nustatytos sąlygos.

 84. Pirkimo sutartis sudaroma raštu, išskyrus atvejus, kai pirkimo sutartis gali būti sudaroma žodžiu.

 85. Pirkimo sutartis gali būti sudaroma žodžiu, kai prekių ar paslaugų pirkimo sutarties vertė yra mažesnė kaip 3000 Eur (be PVM).

 86. Kai pirkimo sutartis sudaroma raštu, turi būti nustatyta:

 86.1. pirkimo sutarties šalių teisės ir pareigos;

 86.2. perkamos prekės, paslaugos ar darbai, jeigu įmanoma, – tikslūs jų kiekiai;

 86.3. kainodaros taisyklės,nustatytos pagal Lietuvos Respublikos Vyriausybės arba jos įgaliotos institucijos patvirtintą metodiką;

 86.4. atsiskaitymų ir mokėjimo tvarka;

 86.5. prievolių įvykdymo terminai;

 86.6. prievolių įvykdymo užtikrinimas;

 86.7. ginčų sprendimo tvarka;

 86.8. pirkimo sutarties nutraukimo tvarka;

 86.9. pirkimo sutarties galiojimas;

 86.10. jeigu sudaroma preliminarioji sutartis – jai būdingos nuostatos;

86.11. subrangovai, subtiekėjai ar subteikėjai, jeigu vykdant sutartį jie pasitelkiami, ir jų keitimo tvarka.

 87. Šiaulių TLK pirkimo dokumentuose gali nustatyti pirkimo sutarties atlikimo sąlygas, susijusias su socialinėmis ir aplinkos apsaugos reikmėmis, jei jos atitinka Europos Sąjungos teisės aktus.

 88. Pirkimo sutarties sąlygos pirkimo sutarties galiojimo laikotarpiu negali būti keičiamos, išskyrus tokias pirkimo sutarties sąlygas, kurias pakeitus nebūtų pažeisti Viešųjų pirkimų įstatymo 3 straipsnyje nustatyti principai bei tikslai ir kaitokiems pirkimo sutarties sąlygų pakeitimams yra gautas Viešųjų pirkimų tarnybos sutikimas. Viešųjų pirkimų tarnybos sutikimo nereikalaujama, kai atlikus supaprastintą pirkimą sudarytos sutarties vertė yra mažesnė kaip 3000 Eur (be PVM) arba kai pirkimo sutartis sudaryta atlikus mažos vertės pirkimą.

 89. Į Viešųjų pirkimų tarnybą gali būti kreipiamasi (jei turi būti gautas Viešųjų pirkimų tarnybos sutikimas) tik dėl tokių pirkimo sutarties sąlygų, kurių keitimo aplinkybių atsiradimo pirkimo sutarties šalys negalėjo numatyti pasiūlymo pateikimo metu, aplinkybių negali kontroliuoti ir jų kilimo rizikos neprisiėmė nei viena iš pirkimo sutarties šalių.

891.Šiaulių TLK laimėjusio dalyvio pasiūlymą, sudarytą pirkimo sutartį ir pirkimo sutarties sąlygų pakeitimus, išskyrus informaciją, kurios atskleidimas prieštarautų teisės aktams arba teisėtiems tiekėjų komerciniams interesams arba trukdytų laisvai konkuruoti tarpusavyje, ne vėliau kaip per 10 dienų nuo pirkimo sutarties sudarymo ar jos sąlygų pakeitimo turi paskelbti CVP IS. Šis reikalavimas netaikomas pirkimams, kai pirkimo sutartis sudaroma žodžiu, taip pat laimėjusio dalyvio pasiūlymo ar pirkimo sutarties dalims, kai nėra techninių galimybių tokiu būdu paskelbtos informacijos atgaminti ar perskaityti. Tokiu atveju Šiaulių TLK turi sudaryti galimybę susipažinti su nepaskelbtomis laimėjusio dalyvio pasiūlymo ar pirkimo sutarties dalimis.

892. Šiaulių TLK informaciją apie pirkimo sutarties neįvykdžiusius ar netinkamai ją įvykdžiusius tiekėjus CVP IS skelbia bei apie tai tiekėją informuoja Viešųjų pirkimų įstatymo 181 straipsnyje nustatyta tvarka.

X SKYRIUS

 PRELIMINARIOJI SUTARTIS

90. Šiaulių TLK, atlikusi supaprastintą pirkimą, gali sudaryti preliminariąją sutartį.

Preliminariosios sutarties pagrindu ji gali sudaryti vieną ar kelias pirkimo sutartis (toliau šiame skyriuje – pagrindinė sutartis).

 91. Preliminarioji sutartis gali būti sudaroma tik raštu, ne ilgesniam kaip 4 metų laikotarpiui. Preliminariosios sutarties pagrindu sudaroma pagrindinė sutartis, atliekant prekių ir paslaugų pirkimus, kurių pirkimo sutarties vertė yra mažesnė kaip 3000 Eur (be PVM), gali būti sudaroma žodžiu. Tuo atveju, kai pagrindinė sutartis sudaroma žodžiu, Taisyklių 94 – 98 punktuose nustatytas bendravimas su tiekėjais gali būti vykdomas žodžiu.

 92. Preliminariąja sutartimi šalys susitaria nustatyti sąlygas, taikomas preliminariosios sutarties pagrindu sudaromai pagrindinei pirkimo sutarčiai. Preliminariojoje sutartyje turi būti nustatytos esminės pagrindinės sutarties sąlygos: pirkimo sutarties objektas, kaina ir kiekiai ar apimtys ar kainos, kiekių ar apimčių nustatymo sąlygos, kitos sąlygos. Sudarant pagrindinę sutartį šalys negali keisti esminių preliminariosios sutarties sąlygų. Šiaulių TLK gali priimti sprendimą preliminariojoje sutartyje nustatyti ne tik esmines, bet ir visas jos pagrindu sudaromos pagrindinės pirkimo sutarties sąlygas.

 93. Šiaulių TLK gali sudaryti preliminariąją sutartį su vienu arba su keliais tiekėjais. Tais atvejais, kai preliminarioji sutartis sudaroma su keliais tiekėjais, jų turi būti ne mažiau kaip trys, jeigu yra trys ir daugiau nustatytus kvalifikacinius reikalavimus atitinkančių ir priimtinus pasiūlymus pateikusių tiekėjų. Pagrindinė sutartis sudaroma tik su tais tiekėjais, su kuriais buvo sudaryta preliminarioji sutartis.

 94. Tais atvejais, kai preliminarioji sutartis sudaryta su vienu tiekėju ir joje buvo nustatytos visos pagrindinės pirkimo sutarties sąlygos, pagrindinė pirkimo sutartis sudaroma pagal preliminariojoje sutartyje nustatytas sąlygas, kreipiantis į tiekėją raštu dėl pagrindinės pirkimo sutarties sudarymo.

 95. Tais atvejais, kai preliminarioji sutartis sudaryta su vienu tiekėju ir joje buvo nustatytos esminės, bet ne visos pagrindinės pirkimo sutarties sąlygos, Šiaulių TLK kreipiasi į tiekėją raštu, prašydama papildyti pasiūlymą iki nustatyto termino ir nurodo, kad papildymas negali keisti pasiūlymo esmės.

 96. Tais atvejais, kai preliminarioji sutartis sudaryta su keliais tiekėjais ir joje buvo nustatytos pagrindinės sutarties sąlygos, pagrindinė sutartis gali būti sudaroma neatnaujinant tiekėjų varžymosi. Preliminarioje sutartyje nustatomos tiekėjo pasirinkimo sudaryti pagrindinę sutartį aplinkybės. Paprastai, tačiau ne visais atvejais, taikomas eiliškumo principas: Šiaulių TLK pirmiausia raštu kreipiasi į tiekėją, kurį laiko geriausiu, siūlydama sudaryti preliminariosios sutarties pagrindu pagrindinę pirkimo sutartį. Šiam tiekėjui atsisakius sudaryti pagrindinę sutartį arba paaiškėjus, kad jis negalės tinkamai įvykdyti pagrindinės sutarties, Šiaulių TLK raštu kreipiasi į kitą tiekėją, iš likusių tiekėjų laikomą geriausiu, siūlydama sudaryti pagrindinę sutartį, ir t. t., kol pasirenkamas tiekėjas, su kuriuo bus sudaroma pagrindinė sutartis.

 97. Tais atvejais, kai preliminarioji sutartis sudaryta su keliais tiekėjais, pagrindinė gali būti sutartis sudaroma atnaujinant tiekėjų varžymąsi tokiomis pačiomis, kokios nustatytos preliminariojoje sutartyje, arba patikslintomis, o jeigu būtina, kitomis nei preliminariojoje sutartyje nustatytomis sąlygomis šių Taisyklių 98 punkte nurodyta tvarka.

 98. Atnaujindama tiekėjų varžymąsi, Šiaulių TLK:

 98.1. raštu kreipiasi į visus tiekėjus, su kuriais sudaryta preliminarioji sutartis, ir prašo iki

nustatyto termino raštu pateikti pasiūlymus. Kiekvieno pirkimo atveju, atsižvelgiant į pirkimo objekto sudėtingumą ir kitas svarbias aplinkybes, nustato pakankamą terminą pasiūlymams pateikti;

 98.2. išrenka geriausią pasiūlymą pateikusį tiekėją, vadovaudamasi preliminariojoje sutartyje nustatytais pasiūlymų vertinimo kriterijais, ir su šį pasiūlymą pateikusiu tiekėju sudaro pagrindinę sutartį.

 99. Pagrindinė sutartis preliminariosios sutarties pagrindu gali būti sudaroma iš karto, kai

tiekėjas yra raštu (išskyrus pagrindinę sutartį, sudaromą žodžiu) informuojamas, kad jo pasiūlymas pripažintas laimėjusiu ir jis atrinktas sudaryti pagrindinę sutartį.

XI SKYRIUS

 SUPAPRASTINTŲ PIRKIMŲ BŪDAI IR JŲ PASIRINKIMO SĄLYGOS

 100. Pirkimai atliekami šiais būdais:

 100.1. supaprastinto atviro konkurso;

 100.2. apklausos.

Pirkimo būdą, atsižvelgdami į sąlygas, turi teisę pasirinkti Pirkimo organizatorius ar Komisija.

 101. Pirkimas supaprastinto atviro konkurso būdu gali būti atliktas visais atvejais, tinkamai apie jį paskelbus.

 102. Apklausos būdu pirkimas gali būti atliekamas, kai pagal Viešųjų pirkimų įstatymą ir šiose Taisyklėse nustatytas sąlygas apie supaprastintą pirkimą neprivaloma skelbti, t. y. kai:

 102.1. perkamos prekės, paslaugos ar darbai, kai:

 102.1.1. pirkimas, apie kurį buvo skelbta, neįvyko, nes nebuvo gauta paraiškų ar pasiūlymų;

 102.1.2. atliekant pirkimą, apie kurį buvo skelbta, visi gauti pasiūlymai neatitiko pirkimo dokumentų reikalavimų arba buvo pasiūlytos per didelės Šiaulių TLK nepriimtinos kainos, o pirkimo sąlygos iš esmės nekeičiamos ir į neskelbiamą pirkimą kviečiami visi pasiūlymus pateikę tiekėjai, atitinkantys Šiaulių TLK nustatytus minimalius kvalifikacijos reikalavimus;

 102.1.3. dėl įvykių, kurių Šiaulių TLK negalėjo iš anksto numatyti, būtina skubiai įsigyti reikalingų prekių, paslaugų ar darbų. Aplinkybės, kuriomis grindžiama ypatinga skuba, negali priklausyti nuo Šiaulių TLK;

102.1.4. atliekami mažos vertės – kai:

1) prekių, paslaugų pirkimo vertė neviršija 38 000 Eur (be PVM), darbų pirkimo vertė neviršija 145 000 Eur (be PVM) – pirkimai;

2) perkamos panašios prekės, paslaugos ar perkami darbai dėl to paties objekto yra suskirstyti į atskiras dalis, kurių kiekvienai numatoma sudaryti atskirą pirkimo sutartį (sutartis), jeigu bendra šių sutarčių vertė yra ne didesnė kaip 10 procentų prekių ar paslaugų supaprastintų pirkimų to paties tipo sutarčių vertės ir mažesnė kaip 38 000 Eur (be PVM), o perkant darbus – ne didesnė kaip 1,5 procento to paties objekto supaprastinto pirkimo vertės ir mažesnė kaip 145 000 Eur (be PVM).

### 102.1.5. dėl techninių priežasčių, meninio kūrinio sukūrimo ar įsigijimo ar dėl objektyvių aplinkybių, patentų, kitų intelektinės nuosavybės teisių ar kitų išimtinių teisių apsaugos tik konkretus tiekėjas gali patiekti reikalingas prekes, pateikti paslaugas ar atlikti darbus ir kai nėra jokios kitos alternatyvos;

 102.2. perkamos prekės ir paslaugos, kai:

 102.2.1. Šiaulių TLK pagal ankstesnę pirkimo sutartį iš tam tikro tiekėjo pirko prekių arba paslaugų ir nustatė, kad iš jo tikslinga pirkti papildomai, techniniu požiūriu derinant su jau turimomis prekėmis ir suteiktomis paslaugomis, ir jeigu ankstesnieji pirkimai buvo efektyvūs, iš esmės nesikeičia prekių ar paslaugų kainos ir kitos sąlygos, o alternatyvūs pirkimai dėl techninio nesuderinamumo su ankstesniaisiais būtų nepriimtini, nes Šiaulių TLK įsigijus skirtingų techninių charakteristikų prekių ar paslaugų, ji negalėtų naudotis anksčiau pirktomis prekėmis ar paslaugomisar patirtų didelių nuostolių. Jeigu papildomai perkamų prekių ar paslaugų kaina viršija 30 procentų ankstesnės pirkimų kainos, turi būti atliekama ekspertizė dėl papildomai perkamų prekių ar paslaugų techninių charakteristikų suderinamumo;

 102.2.2. prekės ir paslaugos yra perkamos naudojant reprezentacinėms išlaidoms skirtas lėšas;

 102.3. perkamos prekės, kai:

 102.3.1. perkamos prekės gaminamos tik mokslo, eksperimentavimo, studijų ar techninio tobulinimo tikslais, nesiekiant gauti pelno arba padengti mokslo ar tobulinimo išlaidų;

 102.3.2. prekių biržoje perkamos kotiruojamos prekės;

 102.3.3. perkami muziejų eksponatai, archyviniai ir bibliotekiniai dokumentai,prenumeruojami laikraščiai ir žurnalai;

 102.3.4. ypač palankiomis sąlygomis perkama iš bankrutuojančių, likviduojamų, ar

restruktūrizuojamų ūkio subjektų;

 102.3.5. prekės perkamos iš valstybės rezervo;

 102.4. perkamos paslaugos, kai:

 102.4.1. perkamos licencijos naudotis bibliotekiniais dokumentais ar duomenų

(informacinėmis) bazėmis;

 102.4.2.  Šiaulių TLK valstybės tarnautojų ir (ar) darbuotojų mokymo paslaugos;

 102.4.3. perkamos literatūros, mokslo ir meno kūrinių autorių, atlikėjų ar jų kolektyvo paslaugos, taip pat mokslo, kultūros ir meno sričių projektų vertinimo ir pretendentų gauti teisės aktų nustatyta tvarka įsteigtas premijas veiklos šiose srityse vertinimo paslaugos;

 102.4.4. perkamos ekspertų komisijų, komitetų, tarybų, kurių sudarymo tvarką nustato Lietuvos Respublikos įstatymai, narių teikiamos nematerialaus pobūdžio (intelektinės) paslaugos;

 102.5. perkamos paslaugos ir darbai, kai:

 102.5.1. dėl aplinkybių, kurių nebuvo galima numatyti, paaiškėja, kad reikia papildomų darbų arba paslaugų, neįrašytų į sudarytą pirkimo sutartį, tačiau be kurių negalima užbaigti pirkimo sutarties vykdymo. Tokia pirkimo sutartis gali būti sudaroma tik su tuo tiekėju, su kuriuo buvo sudaryta pradinė pirkimo sutartis, o jos ir visų kitų papildomai sudarytų pirkimo sutarčių kaina neturi viršyti 30 procentų pradinės pirkimo sutarties kainos;

 102.5.2. perkant iš esamo tiekėjo naujas paslaugas ar darbus, tokius pat, kokie buvo pirkti pagal ankstesnę pirkimo sutartį, su sąlyga, kad ankstesnioji pirkimo sutartis buvo sudaryta skelbiant apie pirkimą ir kurį skelbiant buvo atsižvelgta į tokių papildomų pirkimų vertę, galimybė pirkti papildomai buvo nurodyta pirkimo skelbime, o visi minimi pirkimai skirti tam pačiam projektui vykdyti. Papildomų pirkimų metu sudaromų pirkimo sutarčių trukmė negali būti ilgesnė kaip 3 metai skaičiuojant nuo pradinės pirkimo sutarties sudarymo momento.

XII SKYRIUS

 SUPAPRASTINTAS ATVIRAS KONKURSAS

###  103. Vykdant supaprastintą atvirą konkursą, dalyvių skaičius neribojamas. Apie pirkimą

### skelbiama šiose Taisyklėse nustatyta tvarka.

###  104. Supaprastintame atvirame konkurse derybos tarp Šiaulių TLK ir dalyvių yra draudžiamos.

### 105. Nustatant pasiūlymų pateikimo terminus vadovaujamasi Viešųjų pirkimų įstatymo 89 straipsnio nuostatomis.

XIII SKYRIUS

 APKLAUSA

 106. Vykdant supaprastintą pirkimą apklausos būdu, kreipiamasi į vieną ar kelis tiekėjus, prašant pateikti pasiūlymus pagal Šiaulių TLK keliamus reikalavimus. Kai apklausa vykdoma po supaprastinto atviro konkurso, atmetus visus pasiūlymus, į tiekėjus, atitinkančius minimalius kvalifikacijos reikalavimus, kreipiamasi pateikti patvirtinimą apie sutikimą dalyvauti pirkime.

 107. Apklausos metu gali būti deramasi dėl pasiūlymo sąlygų. Šiaulių TLK pirkimo dokumentuose nurodo, ar bus deramasi arba kokiais atvejais bus deramasi, ir derėjimosi tvarką.

 108. Šiaulių TLK, prašydama pateikti pasiūlymus, privalo kreiptis į 3 ar daugiau tiekėjų (jei yra pakankamai tiekėjų), kai:

 108.1. atliekant mažos vertės pirkimus vadovaujantis 102.1.4 punktu, darbų pirkimo sutarties vertė viršija 3000 Eur (be PVM).

 108.2. pirkimo sutarties vertė viršija 3000 Eur (be PVM) ir:

 108.2.1. apklausa atliekama po supaprastinto pirkimo, apie kurį buvo skelbta ir kuris neįvyko,

nes nebuvo gauta paraiškų ar pasiūlymų (jei yra pakankamai tiekėjų);

108.2.2. prekės ir paslaugos yra perkamos naudojant reprezentacinėms išlaidoms skirtas lėšas, kai vykdomas įprastas pirkimas, t.y. perkamas objektas nepasižymi meninėm ar išskirtinėm savybėm, ir Šiaulių TLK naudingiau vykdyti kelių tiekėjų apklausą. Neatsižvelgiant į tai, kad perkamas objektas nepasižymi meninėm ar išskirtinėm savybėm, Šiaulių TLK turi teisę kreiptis į vieną tiekėją, kai pirkimas turi būti įvykdytas skubiai;

 108.2.3. perkamos Šiaulių TLK valstybės tarnautojų ir (ar) darbuotojų mokymo paslaugos, kai Šiaulių TLK iš anksto planuoja įsigyti tokių paslaugų ir yra pakankamai tiekėjų, galinčių pateikti pasiūlymus Šiaulių TLK pageidaujamomis mokymų temomis.

 109. Kai apklausa atliekama po pirkimo, apie kurį buvo skelbta, tačiau visi gauti pasiūlymai neatitiko pirkimo dokumentų reikalavimų arba buvo pasiūlytos per didelės Šiaulių TLK nepriimtinos kainos, pirkimo sąlygų iš esmės nekeičiant, pirkime dalyvauti kviečiami visi pasiūlymus pateikę tiekėjai, atitinkantys Šiaulių TLK nustatytus minimalius kvalifikacijos reikalavimus. Apklausos vykdymo metu pirkimo dokumentų sąlygos negali būti keičiamos.

 110. Kitais Taisyklių 108 ir 109 punktuose nepaminėtais atvejais, kai Taisyklių nustatyta tvarka gali būti vykdoma apklausa, Šiaulių TLK gali kreiptis ir į vieną tiekėją.

XIV SKYRIUS

 MAŽOS VERTĖS PIRKIMŲ YPATUMAI

 111. Mažos vertės pirkimai atliekami apklausos būdu.

 112. Vykdant mažos vertės pirkimą kreipiamasi į ne mažiau kaip 2 potencialius tiekėjus (išskyrus taisyklių 120 punkte numatytus atvejus) su prašymu pateikti pasiūlymą.

Mažos vertės pirkimų atveju pasiūlymus gali pateikti tik Šiaulių TLK pasirinkti tiekėjai.

Sprendimą, ką kviesti pateikti pasiūlymus, priima Pirkimų organizatorius arba Komisija.

 113. Šiaulių TLK mažos vertės pirkimų atveju pirkimo dokumentuose pateikia būtiną pasiūlymams parengti informaciją: pasiūlymų rengimo ir įforminimo reikalavimus, pirkimo objekto apibūdinimą, kvalifikacijos reikalavimus ir juos įrodančius dokumentus (jei kvalifikacijos reikalavimai keliami), informaciją apie pasiūlymų vertinimą, apie pagrindines pirkimo sutarties sąlygas: prekių pateikimo, paslaugų ar darbų atlikimo terminus, kainodaros taisykles, atsiskaitymo tvarką (arba prideda sutarties projektą), pirkimo sutarties įvykdymo užtikrinimo reikalavimus (jei keliami), jei reikalinga – kitas sąlygas.

Pasiūlymo pateikimo terminą kiekvienu konkrečiu atveju nustato Pirkimų organizatorius ar Komisija, tačiau jis negali būti trumpesnis kaip 7 darbo dienos (išskyrus šių taisyklių 120.3 punkte nurodytą atvejį) nuo kvietimo tiekėjams teikti pasiūlymus pateikimo ar nuo paskelbimo CVP IS dienos.

Tiekėjams turi būti suteikta galimybė kreiptis pirkimo dokumentų paaiškinimų.

 Šiaulių TLK turi nustatyti pakankamą terminą kreiptis dėl pirkimo dokumentų paaiškinimo ir užtikrinti, kad paaiškinimai būtų išsiųsti visiems pirkimo dokumentus gavusiems tiekėjams.

 114. Bendravimas su tiekėjais gali būti vykdomas žodžiu arba raštu.

Galima pasinaudoti viešai tiekėjų pateikta informacija (pvz., reklama internete ir kt.). Toks informacijos gavimas prilyginamas žodinei tiekėjų apklausai.

 Sprendimą dėl apklausos formos (raštu ar žodžiu), nepažeidžiant šių taisyklių 116 punkto nuostatų, priima Komisija arba Pirkimų organizatorius.

 115. Tame pačiame pirkime dalyvaujantys tiekėjai apklausiami ta pačia forma.

 116. Apklausiant žodžiu su tiekėjais bendraujama asmeniškai arba telefonu.

 Pirkimas gali būti vykdomas (kreipiamasi į tiekėjus, pateikiami pasiūlymai) žodžiu, kai:

 116.1. prekių, paslaugų  pirkimo sutarties vertė neviršija 3000 Eur (be PVM), darbų – neviršija 10 000 Eur (be PVM).

 116.2. dėl įvykių, kurių Šiaulių TLK negalėjo iš anksto numatyti, būtina skubiai įsigyti reikalingų prekių, paslaugų ar darbų.

 117. Apklausa raštu gali būti atliekama visais atvejais.

Apklausiant raštu kvietimai dalyvauti apklausoje tiekėjams pateikiami paštu, faksu ar elektroninėmis priemonėmis.

 Kai apklausa vykdoma raštu, pasiūlymus gali būti prašoma pateikti paštu, faksu,

elektroninėmis priemonėmis, o vykdant darbų pirkimą, kurio sutarties vertė viršija 73 000 Eur (be PVM) – užklijuotuose vokuose.

 118. Jei apklausa atliekama raštu, kvietimą dalyvauti apklausoje pasirašo Šiaulių TLK direktorius.

 119. Pasiūlymus prašant pateikti vokuose, į vokų atplėšimo procedūrą, išskyrus pirkimą, kurio metu deramasi, gali būti kviečiami pasiūlymus pateikę tiekėjai ar jų įgalioti atstovai. Vokų atplėšimo metu skelbiama tiekėjų pasiūlyta kaina, jei vertinama ekonomiškai naudingiausio

pasiūlymo vertinimo kriterijumi – vertinamos techninės pasiūlymų charakteristikos.

 120. Vykdant mažos vertės pirkimus, vienas tiekėjas, tiesiogiai kreipiantis į jį pateikti pasiūlymą ar sudaryti sutartį, gali būti apklausiamas šiais atvejais:

 120.1. dėl techninių priežasčių, meninio kūrinio sukūrimo ar įsigijimo ar dėl objektyvių aplinkybių, patentų, kitų intelektinės nuosavybės teisių ar kitų išimtinių teisių apsaugos tik konkretus tiekėjas gali patiekti reikalingas prekes, pateikti paslaugas ar atlikti darbus ir kai nėra jokios kitos alternatyvos;

 120.2. už prekes ir paslaugas atsiskaitoma pagal patvirtintus tarifus (pvz., šaltas vanduo, dujos, elektra, antstolių, notarų paslaugos ir pan.);

 120.3. pirkimą būtina atlikti labai greitai. Šios aplinkybės negali priklausyti nuo Šiaulių TLK delsimo arba neveiklumo.

 120.4. sutarties vertė perkant prekes ar paslaugas neviršija 300 Eur (be PVM), darbus – 1500 Eur (be PVM). Tokių pirkimų metu sudaromų prekių ar paslaugų to paties tipo sutarčių bei darbų, skirtų tam pačiam objektui, sutarčių bendra vertė negali viršyti 3000 Eur (be PVM) per finansinius metus;

 120.5. Šiaulių TLK pagal ankstesnę sutartį iš kurio nors tiekėjo pirko prekių arba paslaugų ir nustatė, kad iš jo tikslinga pirkti papildomai, techniniu požiūriu derinant su jau turimomis prekėmis ir suteiktomis paslaugomis, ir jeigu ankstesnieji pirkimai buvo efektyvūs, iš esmės nekeičiant prekių ar paslaugų kainos ir kitų sąlygų. Tokių papildomų pirkimų vertė negali viršyti 30 procentų pradinės sutarties vertės;

 120.6. dėl aplinkybių, kurių nebuvo galima numatyti, paaiškėja, kad yra reikalingi papildomi darbai arba paslaugos, kurie nebuvo įrašyti į sudarytą pirkimo sutartį, tačiau be kurių negalima užbaigti sutarties vykdymo. Tokia pirkimo sutartis gali būti sudaroma tik su tuo tiekėju, su kuriuo buvo sudaryta pradinė pirkimo sutartis, o jos ir visų kitų papildomai sudarytų sutarčių kaina neturi viršyti 50 procentų pradinės pirkimo sutarties kainos;

120.7. didesnio tiekėjų skaičiaus apklausa reikalautų neproporcingai didelių Komisijos arba

Pirkimų organizatoriaus pastangų, laiko ir (ar) lėšų sąnaudų, kai:

 120.7.1. perkamos Šiaulių TLK valstybės tarnautojų ar darbuotojų mokymo ir kvalifikacijos tobulinimo paslaugos;

 120.7.2. prenumeruojami laikraščiai, žurnalai, perkamos Šiaulių TLK informacijos, užuojautų, sveikinimų spausdinimo informaciniuose leidiniuose (laikraščiuose, medicinos kataloguose, telefonų knygose ir kt. profesinės krypties ir visuomenės informavimo leidiniuose), informacijos kūrimo ir transliavimo TV, vertimo paslaugos;

 120.7.3. perkamos tiesioginėms darbo funkcijoms atlikti reikalinga literatūra, statistikos leidiniai, buhalterinės apskaitos ir kt. dokumentų blankai;

120.7.4. perkamos prekės ir paslaugos iš reprezentacijai skirtų lėšų;

 120.7.5. perkamos kelionių organizavimo, viešbučių ir maitinimo, oro, sausumos ir vandens transporto, parkavimo paslaugos;

120.7.6. perkamos prekės, paslaugos ir darbai, kurie yra jau sudarytų sutarčių objektas, tačiau konkrečiomis aplinkybėmis negali būti nupirkti pagal sudarytą sutartį (pvz. tam tikrame regione nėra atitinkamo tinklo degalinės, kelionių organizatorius negali pasiūlyti priimtinų viešbučio

paslaugų organizuojant tam tikrą kelionę ir pan.);

120.7.7. perkamos teisinės, ekspertų paslaugos;

 120.7.8. perkamos bendrai su daugiabučių namų, esančių Vilniaus 271, 273 Šiauliuose, bendrijomis naudojamų šiluminių punktų, šilumos inžinerinių tinklų, vandentiekio tinklų priežiūros ir remonto paslaugos, teritorijos priežiūros paslaugos ir pastatų fasadų, stogų remonto darbai (jei darbų sutarties vertė neviršija 30 000 Eur(be PVM);

 120.7.9. esant kitoms, objektyviai pateisinamoms aplinkybėms, dėl kurių neįmanoma apklausti daugiau nei vieną tiekėją. Šios aplinkybės privalo būti nurodytos pirkimų žurnale.

 121. Vykdydama mažos vertės pirkimus Šiaulių TLK neprivalo vadovautis Taisyklių 42, 47, 54, 55, 61, 62, 63, 64, 66, 67, 71, 82, 86, 93, 94, 95, 96, 97, 98 punktų reikalavimais.

XV SKYRIUS

 SUPAPRASTINTŲ PIRKIMŲ DOKUMENTAVIMAS IR ATASKAITŲ PATEIKIMAS

 122.  Kiekvienas atliktas supaprastintas pirkimas registruojamas Supaprastintų pirkimų žurnale (toliau – Žurnalas). Žurnale turi būti šie rekvizitai: supaprastinto pirkimo pavadinimas, prekių, paslaugų ar darbų kodai pagal Bendrąjį viešųjų pirkimų žodyną, patvirtintą Europos Parlamento ir Tarybos 2002 m. lapkričio 5 d. reglamentu (EB) Nr. 2195/2002 dėl bendro viešųjų pirkimų žodyno (OL *2002 m. specialusis leidimas,* 6 skyrius, 5 tomas, p. 3), pirkimo sutarties numeris ir sudarymo data bei pirkimo sutarties trukmė (pildoma, kai sudaryta pirkimo sutartis), tiekėjo pavadinimas, jei reikia – kita su pirkimu susijusi informacija.

 123. Kai pirkimą vykdo Komisija, kiekvienas jos sprendimas protokoluojamas. Esant sprendimui su laimėjusiu tiekėju sudaryti pirkimo sutartį, prie protokolo pridedama Tiekėjų apklausos pažyma.

 Kai pirkimą vykdo Pirkimo organizatorius, pildoma Tiekėjų apklausos pažyma, išskyrus atvejus, kai šių Taisyklių nustatyta tvarka pasiūlymą pateikti kreipiamasi į vieną tiekėją.

 124. Įvykdžius pirkimą, visi su pirkimu susiję dokumentai perduodami Administravimo skyriui, mokėjimo dokumentų originalai – Finansų ir apskaitos skyriui.

 125. Pirkimo sutartys, paraiškos, pasiūlymai, pirkimo dokumentai, paraiškų ir pasiūlymų nagrinėjimo bei vertinimo dokumentai, kiti su pirkimu susiję dokumentai, nepaisant jų pateikimo būdo, formos ir laikmenos, saugomi Lietuvos Respublikos dokumentų ir archyvų įstatymo nustatyta tvarka, tačiau ne trumpiau kaip 4 metus nuo pirkimo pabaigos.

126. Šiaulių TLK pirkimų ataskaitas Viešųjų pirkimų tarnybai teikia vadovaudamasi Viešųjų pirkimų įstatymo 19 straipsnio nuostatomis.

XVI SKYRIUS

 INFORMACIJOS APIE SUPAPRASTINTUS PIRKIMUS TEIKIMAS

127. Suinteresuoti kandidatai ir suinteresuoti dalyviai, išskyrus atvejus, kai supaprastinto pirkimo sutarties vertė mažesnė kaip 3000 Eur (be PVM), nedelsiant (ne vėliau kaip per 5 darbo dienas) raštu informuojami apie pirkimo procedūros rezultatus vadovaujantis Viešųjų pirkimų įstatymo 41 straipsnio 1 dalies nuostatomis.

128. Susipažinti su informacija, susijusia su pasiūlymų nagrinėjimu, aiškinimu, vertinimu ir palyginimu, gali tiktai Komisijos nariai ir Šiaulių TLK pakviesti ekspertai, Šiaulių TLK direktorius, jo įgalioti asmenys, Viešųjų pirkimų tarnybos atstovai, kiti asmenys ir institucijos, turinčios tokią teisę pagal Lietuvos Respublikos įstatymus, taip pat Lietuvos Respublikos Vyriausybės nutarimu įgalioti Europos Sąjungos ar atskirų valstybių finansinę paramą administruojantys viešieji juridiniai

asmenys.

 129.  Šiaulių TLK, Komisija, jos nariai ar ekspertai ir kiti asmenys, nepažeisdami įstatymų reikalavimų, ypač dėl sudarytų pirkimo sutarčių skelbimo ir informacijos, susijusios su jos teikimu kandidatams ir dalyviams, kaip nurodyta Viešųjų pirkimų įstatymo 41, 74, 79 straipsniuose ir 86 straipsnio 4 dalyje, negali tretiesiems asmenims atskleisti Šiaulių TLK pateiktos tiekėjo informacijos, kurios konfidencialumą nurodė tiekėjas. Tokią informaciją sudaro visų pirma komercinė (gamybinė) paslaptis ir konfidencialieji pasiūlymų aspektai. Pasiūlyme nurodyta prekių, paslaugų ar darbų kaina, išskyrus jos sudedamąsias dalis, nėra laikoma konfidencialia informacija. Dalyvių reikalavimu Šiaulių TLK turi juos supažindinti su kitų dalyvių pasiūlymais, išskyrus tą

informaciją, kurią dalyviai nurodė kaip konfidencialią.

XVII SKYRIUS

 GINČŲ NAGRINĖJIMAS

130. Tiekėjas, norėdamas iki pirkimo sutarties sudarymo ginčyti Šiaulių TLK sprendimus ar veiksmus, turi pateikti Šiaulių TLK pretenziją Viešųjų pirkimų įstatymo 93, 94 straipsnių nustatyta tvarka.

131. Šiaulių TLK, nagrinėdama pretenzijas, vadovaujasi Viešųjų pirkimų įstatymo 941 straipsnio nuostatomis.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**